सप्तरीका चौधरी बालुवाटारबाट बेपत्ता
शम्भुनाथ नगरपालिका ४, सीरकजडी, सप्तरीका नन्दीलाल चौधरी बालुवाटारबाट बेपत्ता हुनुभएको छ । उहाँका छोरा दीपक चौधरीकाअनुसार मंगलबार दिउँसो १२ः३० बजे घरबाट घुम्न निस्कनुभएका वर्ष ७५ का चौधरी हिजोदेखि बेपत्ता हुनुभएको हो ।
गोरखापत्र अनलाइनकाठमाडौं, असार १५ गते । शम्भुनाथ नगरपालिका ४, सीरकजडी, सप्तरीका नन्दीलाल चौधरी बालुवाटारबाट बेपत्ता हुनुभएको छ । उहाँका छोरा दीपक चौधरीका अनुसार मङ्गलबार दिउँसो १२ः३० बजे घरबाट घुम्न निस्कनुभएका वर्ष ७५ का चौधरी हिजोदेखि बेपत्ता हुनुभएको हो ।पन्ध्र दिनअघिमात्र जिल्लाबाट काठमाडौं आउनुभएका चौधरी प्यारालाइसिस समस्याका कारण स्पष्ट बोल्न सक्नुहुन्न । उहाँका छोराका अनुसार बुवाको खोजीका लागि चाबहिल प्रहरीमा निवेदन दिएपछि प्रहरीले पनि खोजीकार्य गरिरहेको छ । हिजो साँझदेखि परिवारका सदस्यहरु उहाँको खोजीमा रहनु भए पनि चौधरी फेला पर्नुभएको छैन ।काठमाडौंमा बस्ने सबै आफन्तकहाँ गएर खोजी गर्दा पनि बुवाको अवस्था कहीं पत्ता नलागेपछि थप शङ्का भएको छोरा दीपक चौधरीले बताउनुभयो । चाबहिल गोपीकृष्ण नजिक बस्नुहुने चौधरीलाई उहाँका गाउँले देवानन्द चौधरीले दिउँसो बालुवाटार नजिक भेटेर परिवारका सदस्यलाई खबर गर्नुभएको थियो । तर उहाँ आफै कोठा जानसक्छु भन्दै हिँडनु भए पनि अहिलेसम्म घर नपुग्नुभएको छोरा चौधरीले बताउनुभयो ।उहाँका छोरा दीपक चौधरीले बुवालाई भेट्नुहुनेले नजिकको प्रहरी कार्यालय वा सम्पर्क नम्बर ९८४११९४३२८ मा खबर गरी सहयोग गरिदिन आग्रह गर्नुभएको छ । 